ກອງປະຊຸມສະມັດຊາໃຫຍ່ ສປຊ ລົງຄະແນນສຽງ ປະນາມ ການບຸກລຸກຢູເຄຣນ ຂອງຣັດເຊຍ ຢ່າງຖ້ວມລົ້ນ
ເກືອບ 100 ປະເທດທີ່ໄດ້ຮ່ວມກັນສະໜັບສະໜຸນສະເໜີຍັດຕິດັ່ງກ່າວ ເຊິ່ງເປັນແບບດຽວກັນກັບທີ່ຣັດເຊຍ ໄດ້ລົງຄະແນນສຽງຄັດຄ້ານ ໃນສະພາຄວາມໝັ້ນຄົງສະຫະປະຊາຊາດ ເມື່ອວັນສຸກທີ່ຜ່ານມາ ຈຶ່ງສົ່ງຜົນໃຫ້ມີການນຳເອົາຍັດຕິນີ້ຂຶ້ນ​ມາ​ສົນ​ທະ​ນາ​ກັນ ​ໃນ​ກອງປະຊຸມ​ສະ​ມັດ​ຊາໃຫຍ່.
ກອງປະຊຸມສະມັດຊາໃຫຍ່ອົງການສະຫະປະຊາຊາດໄດ້ປະນາມການບຸກລຸກຢູເຄຣນຂອງຣັດເຊຍ ດ້ວຍຄະແນນສຽງຢ່າງຖ້ວມລົ້ນ ໃນວັນພຸດວານນີ້ ແລະຮຽກຮ້ອງໃຫ້ຖອນກຳລັງທະຫານຂອງຕົນອອກໄປຢ່າງຄົບຖ້ວນ ແລະໃນທັນທີ ໃນຂະນະທີ່ກອງທັບຂອງມົສກູກຳລັງໂຈມຕີທາງອາກາດແລະກຳລັງທະຫານຕໍ່ເມືອງຕ່າງໆຂອງຢູເຄຣນ ຈາກຈຳນວນ 193 ປະເທດສະມາຊິກຂອງອົງການສະຫະປະຊາຊາດ 181 ປະເທດ ໄດ້ເຂົ້າຮ່ວມໃນການລົງຄະແນນສຽງ ໃນຈຳນວນດັ່ງກ່າວ ມີ 141 ປະເທດໃຫ້ການສະໜັບສະໜຸນຍັດຕິການປະນາມມົສກູ ແລະມີພຽງ 5 ປະເທດທີ່ໄດ້ຄັດຄ້ານ ຊຶ່ງປະກອບດ້ວຍ ຣັດເຊຍ ແລະກຸ່ມພັນທະມິດນ້ອຍໆຂອງຕົນ ຄື ເບລາຣຸສ ຊີເຣຍ ເກົາຫຼີເໜືອ ແລະເອຣິເທຣຍ ສາມສິບຫ້າປະເທດ ໄດ້ງົດອອກສຽງ ແຕ່ຄະແນນສຽງຂອງພວກເຂົາເຈົ້ານັ້ນ ບໍ່ໄດ້ສົ່ງຜົນກະທົບໃດໆ ຕໍ່ ຄະແນນສອງສ່ວນສາມ ທີ່ຈຳເປັນ ສຳລັບການຮັບຮອງເອົາຍັດຕິນັ້ນ ເອກອັກຄະລັດຖະທູດຢູເຄຣນປະຈຳສະຫະປະຊາຊາດ ທ່ານເຊີກີ ຄິສລີຊີຢາ (Sergiy Kyslytsya) ໄດ້ກ່າວຕໍ່ບັນດານັກຂ່າວວ່າ “ການລົງຄະແນນສຽງແມ່ນເປັນຂໍ້ຄວາມ ທີ່ມີພະລັງ ເຖິງສະຫະພັນຣັດເຊຍ ” ເກືອບ 100 ປະເທດທີ່ໄດ້ຮ່ວມກັນສະໜັບສະໜຸນສະເໜີຍັດຕິດັ່ງກ່າວ ເຊິ່ງເປັນແບບດຽວກັນກັບທີ່ຣັດເຊຍ ໄດ້ລົງຄະແນນສຽງຄັດຄ້ານໃນສະພາຄວາມໝັ້ນຄົງສະຫະປະຊາຊາດ ເມື່ອວັນສຸກທີ່ຜ່ານມາ ຈຶ່ງສົ່ງຜົນໃຫ້ມີການນຳເອົາຍັດຕິນີ້ຂຶ້ນມາສົນທະນາກັນໃນກອງປະຊຸມສະມັດຊາໃຫຍ່ “ຂໍ້ຄວາມຂອງກອງປະຊຸມສະມັດຊາໃຫຍ່ສະຫະປະຊາຊາດ ແມ່ນດັງກ້ອງແລະຈະແຈ້ງ” ທ່ານແອນໂທນີໂອ ກູເຕເຣສ ເລຂາທິການໃຫຍ່ຂອງອົງການສະຫະປະຊາຊາດ ໄດ້ກ່າວຕໍ່ບັນດານັກຂ່າວ ທ່ານກ່າວອີກວ່າ “ຍຸຕິການໂຈມຕີໃນຢູເຄຣນ-ດຽວນີ້ ໃຫ້ສຽງປືນທັງຫຼາຍມິດຫງຽບ-ດຽວນີ້ ເປີດປະຕູເພື່ອການເຈລະ ຈາ ແລະ ການທູດ-ດຽວນີ້ ” ສ່ວນສະຫະພາບຢູໂຣບໄດ້ທຳງານຢ່າງໜັກເພື່ອປຸ້ມລຸມ 27 ປະເທດ ສະມາ ຊິກຂອງຕົນ ແລະປະຊາຄົມນາໆຊາດທີ່ຍັງເຫຼືອ ເພື່ອຕໍ່ຕ້ານການຮຸກຮານຂອງປະທານາທິບໍດີ ວລາດີເມຍ ປູຕິນ ເອກອັກຄະລັດຖະທູດຂອງສະຫະພາບຢູໂຣບປະຈຳສະຫະປະຊາຊາດ ທ່ານໂອລາຟ ສກຸກ (Olaf Skoog) ໄດ້ກ່າວຫຼັງຈາກການລົງຄະແນນສຽງວ່າ “ລັດຖະ ບານຣັດເຊຍ ຢືນຢູ່ໂດດດ່ຽວຫຼາຍຂຶ້ນ ໂລກໄດ້ປະກາດວ່າ ຕົນຕ້ອງຢຸດເຊົາການຮຸກຮານໃນທັນທີ ຖອນທະຫານຂອງຕົນ ແລະປະຕິບັດຕາມລະບຽບຂອງກົດບັດອົງການສະຫະປະຊາຊາດ ” ທ່ານກ່າວຕໍ່ໄປວ່າ “ຣັດເຊຍໄດ້ເລືອກເອົາການຮຸກຮານ ໂລກໄດ້ເລືອກເອົາສັນຕິພາບ ” ເອກອັກຄະລັດຖະທູດສະຫະລັດປະຈຳສະຫະປະຊາຊາດ ທ່ານນາງລິນດາ ກຣີນຟີລ ໄດ້ຮຽກຮ້ອງຕໍ່ປະເທດທັງຫຼາຍກ່ອນໜ້າຂອງການລົງຄະແນນສຽງ